JUK’AMPI YATXATAÑATAKI
Bibliankir profecianakanxa 1914 maraxa wakisiriwa
JANIR 1914 maräkipanwa, Bibliat yatiqirinakaxa, uka maranxa kunayman jach’a luräwinakaw pasani sasaw yatiyapxatayna. ¿Kunas pasañapäna? ¿Kunanakasa 1914 marax wali wakisirïtap uñachayistu?
Lucas 21:24 uñxatañäni, Jesusax siwa: “Yaqha markat jutirinakaw Jerusalén markxa taksupxani, kunapachkamatï uk lurañatakix tiempox churatäki uka horaskama” sasa. Jerusalenax Judá markan capitalapänwa. Ukanwa David reyin wawanakapax apnaqapxiritayna (Salmo 48:1, 2). Uka apnaqirinakaxa janiw yaqha markanak apnaqirinakjamäpkänti, Jehová “Tatituna tronopana” qunt’atäpxänwa, mä arunxa Diosan utt’ayat apnaqirinakapxänwa (1 Crónicas 29:23). Ukhamasti, Jerusalenax Jehová Diosan apnaqäwipäkaspas ukhamänwa.
Ukhamasti, ¿kunapachas markanakax Diosan Apnaqäwipar takisipxpachänxa? ¿Kunjamsa? 607 nayrïr pacha (n.p.) maranwa, kunapachatix babiloniankirinakaxa Jerusalén markar tukjapkäna ukhawa Diosan Apnaqäwipxa taksupxatayna. Uka maratxa David reyin wawanakapaxa janiw Jehová “Tatituna tronopana” jan ukax apu qunuñan qunt’asxapxänti (2 Reyes 25:1-26). ¿Wiñayatakiti Jerusalén markarux “taksupxani”? Janiwa, kunattix Gabriel sat angelaxa Jehová “Tatituw juparux [Jesusarux] reyit utt’ayani nayra Davidarjama” sataynawa (Lucas 1:32, 33). Ukhamaxa Jerusalén markaxa janiw ‘taksutañapäxänti’, Jesusaw Apnaqirit utt’ayatäñapäna.
¿Kunapachas ukax pasäna? Yaqha markankirinakaw (jan judiöpkis ukanakaw) mä qhawqha tiempo apnaqapxani sataynaw Jesusaxa. ¿Qhawqha tiempüñapänsa? Uka tuqitxa Daniel libro pusi jaljanwa sum qhanañchasi. Nabucodonosor sat Babilonia apnaqiriw mä profecía samkasitayna, uka tuqitwa ukanx parlaski. Mä jach’a quqwa khuchuqapxäna, ukat uka troncopatxa mä jisk’akwa jaytapxäna, jan jiltañapatakixa hierrompi cobrempiwa ñach’aqapxäna, ukhamwa samkapanxa uñjatayna. Ukatsti mä angelawa akham sarakïna: ukasti “paqallqu maranakarakïpan” sasa (Daniel 4:10-16).
Biblianxa yaqhipäwjanakanxa quqanakar uñtayataw apnaqäwinakaxa (Ezequiel 17:22-24; 31:2-5). Jerusalén markankiri apnaqirinakax Jehová Diosan utt’ayatänwa. Ukhamasti, Diosan Apnaqäwipas khuchuqatäkaspa ukham sañ muni uka liwinuqat jach’a quqaxa. Ukatxa, Jerusalén markxa ‘paqallqu maranakaw’ “taksupxani” sarakitaynawa. Uka maranakax janiw 12 phaxsinakani aliq maranakäkänti jan ukasti profecía maranakänwa. Ukhamasti, ¿qhawqha tiemposa pasañapäna?
‘Kimsa mara chikanixa’ ‘waranqa pä pataka suxta tunka urunakaniw’ siw Apocalipsis 12:6, 14 jisk’a t’aqanakanxa. Ukhamax “paqallq maranakaxa” mä ukhat mä ukhampïñapawa, mä arunxa 2.520 urunakäñapawa. Jichhasti, Jerusalén t’unjapkän ukat aksarux janiw 2.520 urunakak Jerusalenarux takisipkänti. Ukhamasti uka profeciaxa, janiw juk’a tiemponaki phuqasiñapäkänti. Números 14:34 ukat Ezequiel 4:6 qillqatanak uñxatañäni, ukanxa akham siwa: “Sapa urusti mä mara[w]” sasa, ukhamax profecía “paqallq maranakaxa” 2,520 maranak sañ muni.
607 n.p. octubre phaxsina, kunapachatï babilonionakax Jerusalén t’unjapkäna, ukat David reyin wawanakaparus tronot apaqapxäna, ukhawa 2.520 maranakax jakhusiñ qalltäna, ukasti 1914 marakamarakiwa. Ukhaw markanakar “churatäki” uka “tiempox” tukusxäna. Ukharakiwa Diosax Jesusar Apnaqirit alaxpachan utt’ayäna (Salmo 2:1-6; Daniel 7:13, 14).*
Alaxpachankir Apnaqirjam ‘kutt’anï’ ukhasti ch’axwäwinakaw utjani, ukat awtjayasiñanakampi, uraq khathatinakampi, wali jach’a usunakampiw utjani sasaw Jesusax satayna (Mateo 24:3-8; Lucas 21:11). Ukaxa phuqasiskapuniwa. Ukanakax yatiyistuwa Diosan Apnaqäwipaxa 1914 maranpuni alaxpachan utt’asitapa, ukatsti aka ñanqha pachan tukusiñapataki ‘qhipa urunakaxa’ uka maranwa qalltarakïna (2 Timoteo 3:1-5).
* 607 n.p. octubre phaxsit 1.914 marakamaxa 2.520 maranakawa pasawayi. Jerusalén markaxa 607 n.p. maranwa t’unjat uñjasïna, uka tuqita juk’ampi yatxatañatakixa Perspicacia para comprender las Escrituras, sat jach’a libro 584 janat 603 janakama “Cronología” sat uñxatäta, uka librosti Jehová Diosan Qhanañchirinakapan español arut luratawa.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn